दरअसल जानकार बताते हैं कि सुशील कुमार मोदी की व्यक्तिगत पॉपुलरिटी तो है, मगर जाति की राजनीति में वे मात खा जाते हैं. उनकी जाति बनिया का कोई बड़ा वोट बैंक बिहार में नहीं है. बिहार में इसके बगैर राजनीति करना मुश्किल माना जाता है. इसके अलावा मोदी शहरी पृष्ठभूमि के माने जाते हैं. गांव के लोगों के बीच उनकी पैठ कम है. हालांकि यही बात कमोबेश नीतीश के बारे में भी कही जा सकती है, मगर नीतीश ने अपनी छवि विकास पुरुष के रूप में बना ली है औऱ इस बात को लालू भी खारिज नहीं कर पाये औऱ न चाहते हुए भी नीतीश को भी उन्होंने 2015 में मुख्यमंत्री पद का उम्मीदवार घोषित कर दिया. नीतीश पर्सनल ब्रांडिंग को लेकर सतर्क रहे हैं और वे राष्ट्रीय स्तर पर इसके लिए कोशिश करते रहे हैं, इसी का उन्हें हमेशा लाभ मिला, जबकि सुशील मोदी पर्सनल ब्रांडिंग पर फोकस नहीं कर पाये और पिछड़ते चले गये.